L'endemà, 18 de novembre, Kurusu i Nomura es van reunir amb Hull, que va reiterar que mentre el Japó seguís lligat al Pacte Tripartit no sabia si «podria fer-se alguna cosa per arribar a un acord satisfactori». Llavors va ser quan inesperadament l'ambaixador Nomura va passar directament al Pla B i va suggerir la retirada de les tropes japoneses del sud d'Indoxina, de manera que els dos països poguessin «[tornar] a l'estatus existent abans d'aquesta data al juliol ... abans que [Estats Units] posés en vigor les mesures de congelació». Però a Hull no li va semblar suficient i va dir que l'embargament no seria aixecat fins que els japonesos haguessin «pres definitivament un rumb pacífic i renunciat als plans de conquesta». Nomura va insistir i llavors Hull va dir que consultaria la nova proposta japonesa amb els britànics i amb els holandesos.